Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE ZA MEDIJE**

**INA uručila donaciju od 100.000 kuna Klinici za dječje bolesti Zagreb**

**Zagreb, 29. studenog 2018. – INA je danas, donacijom Klinici za dječje bolesti Zagreb, završila kampanju donacija hrvatskim bolnicama za ovu godinu u kojoj je sudjelovalo ukupno 8 bolnica. Ček od 100.000 kuna dr.sc. Ivi Hojsak, zamjenici ravnatelja bolnice, svečano je uručio predsjednik Uprave Ine, g. Sándor Fasimon, a sredstva će biti iskorištena za obnovu prostora Referentnog centra za dječju gastroenterologiju i prehranu. Male pacijente su u obilasku odjela razveselili i atletičarka Sandra Perković, članovi rukometne reprezentacije – trener Lino Červar te igrači Igor Vori i Zlatko Horvat, te klaunovidoktori Crveni nosovi, koji su im zajedno podijelili prigodne poklone. INA je kroz 10 godina za razvoj i opremanje hrvatskih bolnica donirala više od 5,6 milijuna kuna.**

Sándor Fasimon, predsjednik Uprave Ine, izjavio je: *„S Klinikom za dječje bolesti Zagreb surađivali smo na brojnim projektima te smo do sada donacijama u ukupnoj vrijednosti više od pola milijuna kuna sudjelovali u nabavama prijeko potrebne opreme i uređaja. Drago mi je što ovu suradnju nastavljamo te što ponovno možemo doprinijeti boljem i kvalitetnijem liječenju onih kojima je to najpotrebnije. Zajednici ćemo nastaviti pomagati i tako što ćemo ulagati u unaprjeđenje našeg poslovanja te tako biti uspješan gospodarski subjekt koji pridonosi i cjelokupnom hrvatskom gospodarstvu.“*

Zamjenica ravnatelja bolnice Iva Hojsak izjavila je: *„Zahvaljujemo Ini koja, sad već tradicionalno, omogućuje da poboljšamo uvjete boravka i zbrinjavanja naših malih pacijenata. Ove godine ćemo donacijska sredstva upotrijebiti za poboljšanje uvjeta rada i uređenje ambulanti Referentnog centra te vrlo frekventne zajedničke čekaonice Referentnog centra za dječju gastroenterologiju i prehranu, kao i Odjela za dječju otorinolaringologiju. Ovim preuređenjem dio prostora je postao prihvatljiviji za djecu i roditelje, a čekanje će odsad, kao i pregled, biti ugodniji i manje stresni.“*

Nakon donacija bolnicama u Zadru, Šibeniku, Bjelovaru, Rijeci, Gornjoj Bistri, Sisku te Društvu reanimatologa u Zagrebu, donacijom Klinici za dječje bolesti Zagreb INA je završila ovogodišnju kampanju tijekom koje je donirala ukupno gotovo 800 tisuća kuna za opremanje i razvoj bolnica. Sa sudjelovanjem i pomoći u radu hrvatskih bolnica kompanija će nastaviti i sljedeće godine.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 500 maloprodajnih mjesta u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr